Library - Afrikaanse Boeke - Die Arsenale van God
Die Arsenale van God
My liewe broer en suster en toehoorder, ons is almal terdeë bewus van die geweldige ramp wat 'n groot deel van ons land getref het met die vloede en die oorstromings.
Ek dink u sal met my saamstem, veral in die tye waarin ons lewe want dit is nie net vloede en oorstromings nie. Daar is baie, baie ander dinge wat besig is om plaas te vind, sommige waarvan ons al, soos die ou gesegde gaan – begin gewoon te raak om daarmee saam te lewe en dit is juis die gevaar. Ons Here Jesus het ons keer op keer in sy woord gewaarsku dat wanneer Hy kom, dit vir die meeste skielik en onverwags gaan wees.
In die jare het ek baie kere daaroor gedink want ek is baie jare hiermee besig en sê: "Maar HERE, as daar dan sulke groot dinge in die wêreld plaasvind voor U kom, en dit is ook duidelik in die Skrif, dan sal almal mos gereed wees, almal sal mos voorbereid wees".
Maar soos die jare aangegaan het en ek dinge bekyk het in my eie lewe, het ek gesien mense raak nie meer voorbereid nie. Mense raak net nog meer, ek weet nie wat om dit te noem – gelate of gerus, hulle aanvaar dit nou maar as die normale loop van dinge en hulle raak net al meer onverskillig.
Daarom is dit vir my 'n verskriklike gevaarlike tyd want nou sien ek wanneer die Skrif sê, wanneer hulle selfs sê vrede, vrede, dan 'n skielike verwoesting, en dis 'n baie moeilike saak vir 'n ernstige prediker om voor God se mense te staan want party sê ag, jy hou net aan wolf-wolf te skree. Ander sê weer, is dit al wat jy kan oor preek, ons hoor dit al so baie. Nou word ons ore ook al daarvóór doof en dit is juis dié probleem.
Geeneen van God se profete was gewild of populêr in hulle tyd nie. Johannes die Doper was selfs onthoof. Maar dit mag ons nie afskrik om God se woord en God se waarskuwing uit te dra nie. Maar ek dank die Here, as ons dan ook getrou God se woord ondersoek, sy waarskuwings ter harte neem, is hierdie ou Boek se einde, 'n wonderlike einde. Is hierdie ou Boek se einde nie 'n einde van neerlaag en vernietiging nie, maar dit is 'n einde van triomf, oorwinning van die lewe oor die dood.
Daarom as ek vanmôre weer; omdat ek voel dit is God wat dit op my gelê het, ook met u ernstig praat in verband met dit wat nog steeds besig is om ons land te teister. Waarvoor ek self dankbaar voor is, dat ek net betyds daar deur gegaan het en dus miskien in 'n besondere wyse saam met daardie mense medelyde kan hê. Ek wil hê, dat u ook moet sien dat te midde van die waarskuwings het God altyd die laaste sê. Dit is daardie sê – altyd 'n sê van verlossing, 'n sê van oorwinning, vir die wat werklik hulle vertroue op die HERE stel.
Daarom wil ek met u 'n gedeelte van die woord lees wat miskien in baie opsigte nie maklik lees nie maar wat ek voel wat absoluut ter sake is, ek wil met u lees naamlik: Eségiël 38.
Ek het 'n boekie: "Rusland in Profesie", - in 1962 geskryf, dit is nou 26 jaar gelede en daardie boekie kan u maar lees en u sal sien hy is nog net so ter sake vandag soos hy destyds was. Daar noem ek Eségiël 38 en 39 die "Russiese hoofstukke" van Eségiël omdat Rusland, wat ons teen hierdie tyd en in hierdie geslag so goed leer ken het, daar vir ons so raak beskrywe word.
Voordat ek dan begin lees wil ek vir u my titel gee. Ek wil hê u moet net mooi daaraan aandag gee, ek wil met u praat oor die "Arsenale van God".
Kom ons lees eers:
6 Gomer en al sy leërs, die huis van Togarma, in die uithoeke van die Noorde, en al sy leërs - baie volke saam met jou.
8 Ná baie dae sal jy bevel ontvang; aan die einde van die jare sal jy 4
'n land intrek wat van die swaard weer reggekom het, wat versamel is uit baie volke, op die berge van Israel wat gedurigdeur as puinhoop daar gelê het - ja, dit is uit die volke uitgebring, en hulle woon almal in veiligheid.
16 en jy sal optrek teen my volk Israel soos 'n wolk om die land te oordek. Aan die einde van die dae sal dit wees - dan sal Ek jou teen my land laat aankom, sodat die nasies My kan ken as Ek My in jou, o Gog, voor hulle oë as die Heilige laat ken.
Dit is magtige woorde hierdie en dit is een van die laste op my hart. Ek wil tog vir u waarlik vra en u moet die HERE vra om u te help, ons moet God op sy woord neem. As die HERE sê Hy sal die berge laat val, dan gaan Hy die berge laat val. Wie ken die Grootheid en Almag van God? Wie van ons ken dit werklik?
Die onlangse vloede in die Vrystaat, Natal en die Karoo het ons so 'n kykie gegee en ek voel veral in hierdie laaste dae – daar is Gog, duidelik voor ons oë. Daar is hierdie magtige wapens waaroor die nasies beskik – kernwapens, chemiese wapens en hulle het nou onlangs ook; ek het 'n artikel gelees in die koerant, om die waarheid te sê, in die "Citizin" – 25 Feb. vanjaar (1988) waar daar ook vir ons geskrywe is, 'n nuwe tegniek – 'n nuwe wapen wat die Russe het, (die atoomwapens en al hierdie dinge as verouderd beskou kan word) naamlik hulle "Radio frequency weapons".
Dit is radiofrekwensies wat hulle kan uitstuur oor geweldige afstande; 'n mens se brein uit jou skedel kan ruk en heeltemal deurmekaar kan maak; sodat as het ware, jy op jou voete kan staan of dood is of heeltemal 'n idioot is. Dit is die tye waarin ons lewe, in die laaste van die dae en daarom is hierdie dinge vir my so ter sake en dat ons aandag daaraan moet gee.